Document ID: 32006R0796

ΚΑΝΟΝΙΣΜΌΣ (ΕΚ) αριθ. 796/2006 ΤΗΣ ΕΠΙΤΡΟΠΉΣ
της 29ης Μαΐου 2006
σχετικά με την αναστολή των αγορών βουτύρου στο 90 % της τιμής παρέμβασης και για το άνοιγμα των αγορών βουτύρου με διαγωνισμό για την περίοδο που λήγει στις 31 Αυγούστου 2006
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), και ιδίως το άρθρο 10,
Εκτιμώντας τα ακόλουθα:
(1)
Με τον κανονισμό (ΕΚ) αριθ. 343/2006 της Επιτροπής (2) ανοίγονται σε ορισμένα κράτη μέλη οι αγορές βουτύρου στο 90 % της τιμής παρέμβασης για την χρονική περίοδο από την 1η Μαρτίου έως τις 31 Αυγούστου 2006.
(2)
Το άρθρο 6 παράγραφος 1 δεύτερο εδάφιο του κανονισμού (ΕΚ) αριθ. 1255/1999 προβλέπει ότι η Επιτροπή μπορεί να αναστείλει τις αγορές βουτύρου στο 90 % της τιμής παρέμβασης εφόσον οι προσφερόμενες ποσότητες για την παρέμβαση κατά την χρονική περίοδο από την 1η Μαρτίου έως τις 31 Αυγούστου 2006 υπερβαίνουν τους 50 000 τόνους.
(3)
Επειδή το όριο των 50 000 τόνων έχει επιτευχθεί, πρέπει να ανασταλούν οι αγορές βουτύρου σε καθορισμένη τιμή. Κατά συνέπεια, πρέπει να καταργηθεί ο κανονισμός (ΕΚ) αριθ. 343/2006.
(4)
Προκειμένου να συνεχιστεί η στήριξη της αγοράς βουτύρου, πρέπει να επιτραπούν οι αγορές βουτύρου βάσει διαρκούς διαγωνισμού σύμφωνα με το άρθρο 6 παράγραφος 1 τρίτο εδάφιο του κανονισμού (ΕΚ) αριθ. 1255/1999 στα κράτη μέλη εκείνα στα οποία η τιμή αγοράς βουτύρου είναι κατώτερη από το 92 % της τιμής παρέμβασης.
(5)
Ο κανονισμός (ΕΚ) αριθ. 2771/1999 της Επιτροπής, της 16ης Δεκεμβρίου 1999, περί λεπτομερειών εφαρμογής του κανονισμού (ΕΚ) αριθ. 1255/1999 του Συμβουλίου όσον αφορά τα μέτρα παρέμβασης στην αγορά του βουτύρου και της κρέμας γάλακτος (3), θέτει κανόνες που πρέπει να ακολουθούνται όταν η Επιτροπή αποφασίζει ότι η αγορά πρόκειται να λάβει χώρα στο πλαίσιο διαρκούς δημοπράτησης.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η αγορά βουτύρου στο 90 % της τιμής παρέμβασης, που άνοιξε με τον κανονισμό (ΕΚ) αριθ. 343/2006, αναστέλλεται στην Κοινότητα σύμφωνα με το άρθρο 6 παράγραφος 1 δεύτερο εδάφιο του κανονισμού (ΕΚ) αριθ. 1255/1999.
Καταργείται ο κανονισμός (ΕΚ) αριθ. 343/2006.
Άρθρο 2
1. Διά του παρόντος, ανοίγεται στα ακόλουθα κράτη μέλη η αγορά βουτύρου μέσω διαγωνισμού, όπως προβλέπεται στο άρθρο 6 παράγραφος 1 τρίτο εδάφιο του κανονισμού (ΕΚ) αριθ. 1255/1999, από τις 30 Μαΐου έως τις 31 Αυγούστου 2006, βάσει των όρων που προβλέπονται στο τμήμα 3α του κανονισμού (ΕΚ) αριθ. 2771/1999:
-
Βέλγιο
-
Τσεχική Δημοκρατία
-
Γερμανία
-
Εσθονία
-
Ισπανία
-
Γαλλία
-
Ιρλανδία
-
Ιταλία
-
Λεττονία
-
Λουξεμβούργο
-
Κάτω Χώρες
-
Πολωνία
-
Πορτογαλία
-
Φινλανδία
-
Σουηδία
-
Ηνωμένο Βασίλειο.
2. Για τους σκοπούς της εφαρμογής του άρθρου 6 παράγραφος 1 τρίτο και τέταρτο εδάφιο του κανονισμού (ΕΚ) αριθ. 1255/1999, ο κατάλογος της παραγράφου 1 μπορεί να τροποποιηθεί από την Επιτροπή με βάση τις τιμές αγοράς που διαπιστώθηκαν στη διάρκεια δυο διαδοχικών εβδομάδων.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Μαΐου 2006.

Labels: 2
3
17
18